‘Dros-verkragter’ moet vir 30 dae geëvalueer wordDie beskuldigde in die hof. Foto: ANA Die hofverskyning van die 20-jarige man wat van die sogenaamde “Dros-verkragting” aangekla word, is Woensdagoggend binne minute in die Pretoria-landdroshof afgehandel. Die hof het gehoor dat daar ŉ bed vir die beskuldigde in die Weskoppies- psigiatriese hospitaal beskikbaar is en hy is formeel na die hospitaal verwys vir psigiatriese evaluering. Die beskuldigde sal vir 30 dae deur ŉ span van drie psigiaters en een sielkundige geëvalueer word. Hy sal op 8 Februarie weer in die hof verskyn. Die man word daarvan beskuldig dat hy in September verlede jaar ŉ sewejarige dogtertjie in die badkamer van ŉ Dros-restaurant in Silverton verkrag het. Die staat beweer die man het die meisie van die restaurant se speelterrein af tot by die badkamer gevolg waar die skokvoorval plaasgevind het. Volgens die staat het die kind se ma hom op heter daad betrap toe sy na haar dogter gaan soek het. Die hof het vroeër gehoor die beskuldigde het sielkundige probleme, het al verskeie kere vantevore sy eie lewe probeer neem en ly aan depressie wat deur bipolêre gemoedsversteuring veroorsaak word. Die man staan tereg op aanklagte van verkragting, besit van dwelms, aanranding met die doel om ernstig te beseer en intimidasie.